NORAKSTS

|  |  |
| --- | --- |
| 22.12.2022. | Nr.18/11 |

###### PAŠVALDĪBAS LĪDZDALĪBAS IZVĒRTĒJUMS

###### SIA “ZEMGALES OLIMPISKAIS CENTRS”

(ziņo: S.Barone-Upeniece)

**Atklāti balsojot: PAR – 15** (A.Rāviņš, R.Vectirāne, V.Ļevčenoks, M.Buškevics, I.Bandeniece, I.Priževoite, J.Strods, R.Šlegelmilhs, U.Dūmiņš, M.Daģis, A.Eihvalds, A.Pagors, G.Kurlovičs, A.Rublis, A.Tomašūns), **PRET – nav**, **ATTURAS – nav**,

Jelgavas valstspilsētas pašvaldībai ir SIA “ZEMGALES OLIMPISKAIS CENTRS” 54,68% kapitāla daļu turētāja. SIA “ZEMGALES OLIMPISKAIS CENTRS” pamatdarbība ir sporta objektu darbība, t.sk. sporta pasākumu organizēšana un vadīšana profesionāļiem vai amatieriem atklātās vai slēgtās sporta bāzēs. Kapitālsabiedrība nodrošina šādu sporta objektu darbību: sporta spēļu halle, vieglatlētikas stadions, divi futbola laukumi (ar mākslīgo un dabīgo segumu), pludmales volejbola laukums, BMX trase, āra publiskās slidotavas laukums Pasta salā.

Publiskas personas kapitāla daļu un kapitālsabiedrību pārvaldības likuma 4.panta pirmā daļa noteic, ka publiska persona drīkst iegūt un saglabāt līdzdalību kapitālsabiedrībā atbilstoši Valsts pārvaldes iekārtas likuma (turpmāk – VPIL) 88.pantam. Saskaņā ar Publiskas personas kapitāla daļu un kapitālsabiedrību pārvaldības likuma 7.panta pirmo daļu publiskai personai, tai skaitā pašvaldībai, ir pienākums ne retāk kā reizi piecos gados pārvērtēt katru tās tiešo līdzdalību kapitālsabiedrībā un atbilstību Valsts pārvaldes iekārtas likuma 88.panta pirmajā daļā minētajiem gadījumiem.

Personu apvienība “Civitta” (turpmāk – Civitta), pamatojoties uz 2022. gada 10. maijā noslēgto līgumu, veikusi Jelgavas valstspilsētas pašvaldības līdzdalības izvērtējumu
SIA “ZEMGALES OLIMPISKAIS CENTRS”, ietverot ekonomisko, juridisko un ietekmes uz konkurenci izvērtējumu un veikusi konsultācijas ar biedrību “Latvijas tirdzniecības un rūpniecības kamera” (turpmāk – LTRK) un Konkurences padomi (turpmāk – KP).

LTRK 11.08.2022. vēstulē Nr.2022/652 pauž viedokli, ka publiskā pārvalde var iesaistīties komercdarbībā, ja tā izpilda vismaz vienu no diviem kritērijiem: 1) publiskas pārvaldes kapitālsabiedrība apsaimnieko valsts interesēm nozīmīgus stratēģiskos aktīvus, nodrošinot to vērtības pieaugumu un tautsaimniecības izaugsmi, vienlaikus nesot atbildību sabiedrības priekšā par to izmantošanu, un/vai 2) iesaistoties komercdarbībā tiek novērstas brīvā tirgus nepilnības. LTRK norāda, ka diskusijās ar LTRK biedriem netika izveidots detalizētāks viedoklis par SIA “ZEMGALES OLIMPISKAIS CENTRS”, tāpēc aicina pašvaldību, lemjot par līdzdalības saglabāšanu šajā kapitālsabiedrībā, ņemt vērā LTRK minētos priekšnoteikumus. Tāpat LTRK aicina pārskatīt kapitālsabiedrības sniegtos pakalpojumus un pēc iespējas vairāk kapitālsabiedrības darbības nodrošināšanā iesaistīt privāto sektoru.

KP 12.12.2022. vēstulē Nr. 1.7-2/1211 atzinusi, ka SIA “ZEMGALES OLIMPISKAIS CENTRS” pamatdarbība ir uzskatāma par atbilstošu VPIL 88. panta pirmās daļas 3. punktam tiktāl, cik konkrētais pakalpojums ir saistīts ar kapitālsabiedrības apsaimniekotajiem infrastruktūras objektiem piešķirto nacionālās sporta bāzes statusu un nepieciešamību nodrošināt šī statusa piešķiršanas mērķi.

Attiecībā uz papildpakalpojumiem, KP norāda, ka neatkarīgi no tā, vai konkrētais pakalpojums tiek sniegts kā pamatpakalpojums vai papildu pakalpojums, tā sniegšana ir jāvērtē VPIL 88. panta pirmās daļas kontekstā, pamatojot kādu no VPIL 88. panta pirmajā daļā noteiktajiem priekšnoteikumiem un to, ka konkrēto mērķu sasniegšana nav iespējama ar citiem, efektīvākiem līdzekļiem. KP uzsver, ka, lai nepieļautu konkurences neitralitātes pārkāpumu, ir būtiski, lai ZOC ievēro prasību pakalpojumu un preču cenas noteikt, balstoties uz tirgus izmaksām

Saskaņā ar Publiskas personas kapitāla daļu un kapitālsabiedrību pārvaldības likuma 4.panta pirmo daļu, 7.pantu un Valsts pārvaldes iekārtas likuma 88.panta septīto daļu,

**JELGAVAS VALSTSPILSĒTAS PAŠVALDĪBAS DOME NOLEMJ:**

1. Atzīt, ka SIA “ZEMGALES OLIMPISKAIS CENTRS” darbība atbilst Publiskas personas kapitāla daļu un kapitālsabiedrību pārvaldības likuma 4.pantā un Valsts pārvaldes iekārtas likuma 88.panta pirmās daļas 3.punktā noteiktajiem nosacījumiem, kad pakalpojums ir saistīts ar kapitālsabiedrības apsaimniekotajiem infrastruktūras objektiem piešķirto nacionālās sporta bāzes statusu un nepieciešamību nodrošināt šī statusa piešķiršanas mērķi.
2. Saglabāt Jelgavas valstspilsētas pašvaldības tiešo līdzdalību SIA “ZEMGALES OLIMPISKAIS CENTRS” un turpināt kapitālsabiedrības darbību esošajā statusā.
3. Noteikt, ka SIA “ZEMGALES OLIMPISKAIS CENTRS” vispārējais stratēģiskais mērķis 2023.-2027.gadam ir iedzīvotāju veselīga un sporta veicināšana, sporta un aktīvās atpūtas infrastruktūras un materiāli tehniskās bāzes pilnveidošana un attīstīšana.
4. Uzdot kapitāla daļu turētāja pārstāvim kontrolēt SIA “ZEMGALES OLIMPISKAIS CENTRS” līdzdalības izvērtējumā iekļauto secinājumu un ieteikumu izpildi.

Domes priekšsēdētājs *(paraksts)* A.Rāviņš

NORAKSTS PAREIZS

Administratīvās pārvaldes

Kancelejas vadītāja  B.Jēkabsone

2022. gada 22. decembrī